किसी भी कार्य में सरकार का मुँह ताकने की प्रवृत्ति समाज की बदहाली का एक बड़ा कारण है। यह सही है कि विकास कार्य करने का सरकार का दायित्व है, लेकिन सरकार पर पूर्ण तरह निर्भर रहना खतरनाक है। इस प्रवृत्ति से बचना चाहिये। लोकसहभागिता और खुद के दम पर गाँवों का विकास किया जाना ग्रामीणों के लिये अब जरूरी हो गया है। लोकाधारित विकास ही स्थायी होगा। सामाजिक न्याय विशेषकर गाँव में चौपाल के न्याय की पुनर्स्थापना, श्रमदान से चारागाह विकास, वन संरक्षण, ग्रामकोष जैसे क्षेत्रों में लोगों को आगे लाने का वातावरण बनाना चाहिये।